**REPUBLIKA HRVATSKA**

**ZADARSKA ŽUPANIJA**

**GRAD ZADAR**

Temeljem članka 14. Odluke o uvjetima i mjerilima za kupnju stanova iz Programa društveno poticane stanogradnje *("Glasnik Grada Zadra", broj: 3/03 i 30/10)*, ***Gradonačelnik Grada Zadra,*** dana ***16. studenog 2015.*** godine, ***o b j a v l j u j e***

**J A V N I P O Z I V**

**za prikupljanje zahtjeva za kupnju stanova**

**iz Programa društveno poticane stanogradnje (POS)**

**na lokaciji Crvene kuće u Zadru**

**radi utvrđivanja Liste reda prvenstva**

**I.**

Predmet natječaja je prikupljanje pisanih zahtjeva za kupnju stanova koji će se graditi na lokaciji Crvene kuće, sukladno Zakonu o društveno poticanoj stanogradnji *(„Narodne novine“, broj: 109/01, 82/04, 76/07,38/09, 86/12, 7/13 i 26/15).*

Veličina stana koju podnositelj zahtjeva može kupiti ovisi o broju članova njegovog obiteljskog domaćinstva i to kako slijedi:

* *za 1 osobu do 44 m2 stambenog prostora*
* *za 2 osobe do 55 m2 stambenog prostora*
* *za 3 osobe do 60 m2 stambenog prostora*
* *za 4 osobe do 73 m2 stambenog prostora*
* *za 5 osoba do 77 m2 stambenog prostora*
* *za 6 osoba do 94 m2 stambenog prostora*
* *za 7 osoba do 104 m2 stambenog prostora*
* *za 8 osoba do 113 m2 stambenog prostora*
* *za 9 osoba do 115 m2 stambenog prostora*

**II.**

Pravo na podnošenje zahtjeva za kupnju stana ima hrvatski državljanin s prebivanjem na području grada Zadra, ako on i članovi njegovog obiteljskog domaćinstva nemaju u vlasništvu odgovarajući stan ili kuću, odnosno kuću za odmor.

Članovi obiteljskog domaćinstva podnositelja zahtjeva smatraju se bračni drug, potomak, roditelj i osobe koje je podnositelj zahtjeva ili član obiteljskog domaćinstva prema zakonu dužan uzdržavati.

**III.**

Zahtjev za kupnju stana podnosi se na posebnom obrascu Grada Zadra:

***"ZAHTJEV ZA KUPNJU STANA"****,*

koji se može dobiti

u **Gradu Zadru, Narodni trg 1,**

ili u **Upravnom odjelu za gospodarstvo i poduzetništvo – ured br. 11, Brne Krnarutića 13,**

**svakog radnog dana u trajanju natječajnog roka, u vremenu od 8 do 15 sati.**

Podnositelj zahtjeva mora zahtjevu za kupnju stana priložiti:

1. domovnicu,
2. uvjerenje Policijske uprave o prebivalištu,
3. rodni list, vjenčani list ili izjavu o izvanbračnoj zajednici ovjerenu kod javnog bilježnika i rodne listove za članove obiteljskog domaćinstva,
4. uvjerenje nadležnog županijskog ureda za katastar za podnositelja zahtjeva i članove obiteljskog domaćinstva o posjedovanju ili neposjedovanju nekretnina,
5. izvadak iz zemljišnoknjižnog odjela Općinskog suda u Zadru za podnositelja zahtjeva i članove obiteljskog domaćinstva,
6. potvrdu nadležne službe Hrvatskog zavoda za mirovinsko osiguranje o ukupnom radnom stažu,
7. potvrdu Ministarstva financija – Porezne uprave, ispostave prema mjestu stanovanja, o visini ukupnih mjesečnih prihoda ostvarenih u godini koja prethodi tekućoj godini te potvrdu poslodavca o visini ukupnih mjesečnih prihoda ostvarenih u godini u kojoj se podnosi zahtjev za sve članove obiteljskog domaćinstva koji ostvaruju prihod,
8. dokaz o školskoj spremi,
9. potvrdu Ministarstva obrane, odnosno Ministarstva unutarnjih poslova za podnositelje koji imaju status hrvatskog branitelja za vrijeme provedeno u Domovinskom ratu,
10. ugovor o najmu stana zaključen s pravnom ili fizičkom osobom ovjeren kod javnog bilježnika.

Svi gore navedeni dokumenti mogu se dostaviti u preslici, s tim da se izvornik dokumenata dostavi na uvid ovlaštenoj osobi koja preuzima dokumente.

**IV.**

Kriteriji na temelju kojih se vrši bodovanje i utvrđuje prijedlog Liste su:

1. vrijeme prebivanja na području grada Zadra,
2. imovinsko stanje podnositelja zahtjeva i članova njegovog obiteljskog domaćinstva *(prosječni mjesečni prihodi),*
3. stambeni status,
4. uvjeti stanovanja,
5. broj članova obiteljskog domaćinstva podnositelja zahtjeva,
6. školska sprema podnositelja zahtjeva,
7. radni staž ostvaren u Republici Hrvatskoj,
8. status stečen prema Zakonu o pravima hrvatskih branitelja Domovinskog rata i članova njihovih obitelji.

**V.**

Zahtjev za kupnju stana sa kompletnom dokumentacijom u prilogu, se može dostaviti poštom preporučeno na adresu:

**G R A D Z A D A R**

**Povjerenstvo za izradu teksta javnog poziva i utvrđivanje Liste reda prvenstva**

**za kupnju stanova iz Programa društveno poticane stanogradnje**

**na lokaciji Crvene kuće**

**– ZAHTJEV ZA KUPNJU STANA –**

**Narodni trg 1**

**23000 ZADAR**

ili osobnom dostavom u Pisarnicu Grada Zadra, Narodni trg 1, 23 000 Zadar.

**i to u roku od 30 dana od dana objave.**

**VI.**

U slučaju da Povjerenstvo utvrdi da je podneseni zahtjev nepotpun, naložit će podnositelju zahtjeva da dopuni isti u roku od 8 (osam) dana od dana primitka pisanog poziva za dopunu dokumentacije.

Ukoliko podnositelj zahtjeva nakon isteka roka danog za dopunu dokumentacije istu ne dopuni, zahtjev se neće uzimati u razmatranje.

**VII.**

Bodovi dobiveni prema kriterijima za odobravanje zahtjeva za kupnju stana zbrajaju se te se na osnovu njih utvrđuje redoslijed na Listi reda prvenstva.

Ako dva ili više podnositelja zahtjeva ostvare isti broj bodova na Listi reda prvenstva, prednost ima podnositelj čije obiteljsko domaćinstvo broji više članova, a ako broj bodova i nadalje ostane izjednačen, prednost ima podnositelj koji ima dulje prebivalište na području grada Zadra.

**VIII.**

Prijedlog Liste reda prvenstva objavit će se na oglasnoj ploči Grada Zadra te na Internet stranici Grada Zadra.

Podnositelj zahtjeva ima pravo prigovora na utvrđeni redoslijed na prijedlog Liste i obavljeno bodovanje, odnosno neuvrštavanje na Listu.

Prigovor se podnosi Gradonačelniku Grada Zadra u roku od 8 dana od dana objavljivanja prijedloga Liste na oglasnoj ploči Grada Zadra.

**IX.**

Konačnu Listu reda prvenstva utvrđuje Gradonačelnik Grada Zadra te se ista objavljuje na oglasnoj ploči i Internet stranici Grada Zadra te dostavlja Agenciji za pravni promet i posredovanje nekretninama.